Tubfrim

Tubfrim var en veldedig stiftelse som var i drift fra 1928 til sommeren 2023. Stiftelsen ble opprettet på Nesbyen i Buskerud i 1928 som Tuberkulosearbeidets Frimerkeforretning. Initiativet til opprettelsen kom fra postmester Ditlef Frantzen, og formålet var å samle og omsette brukte frimerker til tuberkulosearbeid blant barn i Norge. 

Det ble senere Nasjonalforeningen for folkehelsen som overtok Tubfrim og fordelte overskuddet. Overskuddet skulle i henhold til vedtektene deles i to deler; den ene delen skulle gå til bekjempelse av tuberkulose, mens den andre delen skulle brukes til trivselsfremmende tiltak for funksjonshemmede barn og unge i Norge. Overskuddet i 1929 var på 1500 kr, mens det i 2005 var på 550 000 kr. I 2005 mottok 50 foreninger, grupper og lag bidrag i henhold til vedtektene.

Mot slutten av 1900-tallet og utover på 2000-tallet ble innsamlingen av frimerker supplert med andre samleobjekter, deriblant telekort.

Tubfrim mottok de siste årene vel 10 prosent av alle frimerkene som ble brukt i Norge, men fordi det ble sendt stadig færre brev ble tilfanget av frimerker stadig dårligere. I oktober 2022 vedtok Nasjonalforeningen for folkehelsen å legge ned Tubfrim, med endelig opphør sommeren 2023.

Fra 1.1.23 ble det inngått avtale mellom TUBFRIM og Skanfil Auksjoner AS om videreføring av TUBFRIMs innsamlingsvirksomhet til inntekt for TUBFRIM-fondet og derved til glede for mange gode tiltak for barn og unge gjennom Nasjonalforeningen for folkehelsen. Frimerker og alt av filateli, postkort og mynter/sedler sendes direkte pr. post til Skanfil Auksjoner AS, «TUBFRIM-fondet».

 Referanser 

 Eksterne lenker 



Kategori:Filateli
Kategori:Norske humanitære organisasjoner
Kategori:Nesbyen
Kategori:Etableringer i 1928
Kategori:Tuberkulose
Kategori:Organisasjoner opphørt i 2023